‘16 Augustus moet vakansiedag wees’Julius Malema. Foto: EFF, Facebook Julius Malema, leier van die EFF, het Woensdag gesê 16 Augustus moet as ŉ openbare vakansiedag verklaar word. “16 Augustus moet as ŉ openbare vakansiedag in Suid-Afrika en reg oor die wêreld gevier word, nie net in Marikana nie. Die werkers moet nie werk toe gaan nie, maar moet hier in Marikana die dag vier,” het Malema gesê. Verskeie mynwerkers en politieke leiers het Woensdag op die berugte Marikana-koppie naby Rustenburg in Noordwes saamgetrek vir die vyfde herdenking van die Marikana-tragedie. Op 16 Augustus 2012 het 34 Lonmin-mynwerkers gesterf toe polisiebeamptes op die skare mynwerkers losgebrand het. Byna 70 ander is gewond. Die werkers was besig om te staak in aandrang op ŉ maandelikse salaris van R12 500. Hulle het op die koppie gekamp en geweier om die gebied te verlaat totdat die Lonmin-bestuur met hulle kom praat het. ŉ Week voor die tragedie is tien mense, insluitend twee polisiebeamptes en twee Lonmin-veiligheidswagte, doodgemaak. Malema het Woensdag ŉ helde-ontvangs gekry toe hy by die herdenkingsverrigtinge opgedaag het. Die skare het “Juju, Juju” gedreunsing terwyl hy by die verhoog opgestap het. Saam met hom was Betty Diale, provinsiale voorsitter van die EFF in Noordwes, en Dali Mpofu, nasionale voorsitter van die party. Malema se aankoms het die opening van die pastoor onderbreek en die pastoor moes die skare versoek om hom toe te laat om klaar te maak voordat Malema hulle sou toespreek. Malema het gesê die EFF het verlede jaar beloof om Amcu R1 miljoen te gee om huise vir die families van die oorlede Marikana-mynwerkers te bou. “Ons het belowe om R1 miljoen vir Amcu te gee, ons het presies dit gedoen en ons gaan nog meer bydra. Amcu moet weet hulle het ŉ bondgenoot in die EFF. As julle enigiets in die parlement geopper wil hê, kom na ons toe,” het hy gesê. Ander politieke leiers wat teenwoordig was, was Mmusi Maimane van die DA en Bantu Holomisa van die United Democratic Movement (UDM). Ben Magara, uitvoerende hoof van Lonmin, was ook teenwoordig.